DOI: 10.5279/dk-sa-dda-26387
title: Den Danske Sygeplejerskekohorte, 2009
title: The Danish Nurse Cohort, 2009

description: Danske kvinders middellevetid er stigende om end langsommere end i vore nabolande. Ingen generation før os er dog blevet så gammel som vores, og de næste generationer vil lægge yderligere år til livet. Spørgsmålet er, hvad det er for et liv, der lægges til de vundne år?
      
      Det er veldokumenteret, at livsstil, herunder uhensigtsmæssige motions-, kost-, ryge- og alkoholvaner, har stor betydning for udvikling af livsstilssygdomme som fx type 2 diabetes, hjertekarsygdom, knogleskørhed, fedme og visse kræftsygdomme. Det er langt dårligere belyst, hvilken betydning livsstilen har for, hvordan vi tackler livet i alderdommen, i hvilket omfang opvækst i barndommen, arbejdsvilkår og livsstil i voksenalderen spiller sammen, og hvordan det påvirker vores helbred, når vi bliver gamle. I det omfang, der foreligger viden på dette felt, er det i det store og hele baseret på studier af mænd. Vi mangler derfor studier, der kan belyse forhold, der har betydning for, hvordan kvinder tackler livet i alderdommen.
      
      Specielt mangler vi viden om, i hvilket omfang opvækstforhold, sociale og arbejdsrelaterede forhold i voksenalderen har betydning for, hvordan kvinder tackler livet i alderdommen, og i hvilket omfang en sådan sammenhæng påvirkes af livsstilen.
      
      Vi forventer, at undersøgelsen identificerer faktorer, der har betydning for ældre kvinders fysiske og psykiske funktionsniveau. Såfremt disse faktorer kan modificeres/svækkes over tid, vil undersøgelsen kunne bidrage til det videnskabelige fundament, som er nødvendigt, når forskellige forebyggende tiltag skal udarbejdes for, at en stadig voksende gruppe af ældre kvinder kan fastholde eller forbedre deres fysiske funktionsevne og helbredsrelaterede livskvalitet.
      
      Kohorten omfatter alle danske kvindelige sygeplejersker over 44 år, som var aktive eller passive medlemmer af Dansk Sygeplejeråd. Valget af netop sygeplejersker til kohorten begrundes med formodningen om, at sygeplejerskerne kan give sikre helbredsoplysninger om sig selv i kraft af deres faglige baggrund. Data er indsamlet i tre runder i 1993, 1999 og 2009, og i alle tre omgange blev der udsendt spørgeskemaer, som sygeplejerskerne har udfyldt individuelt. I 2009 var 12.955 personer fra kohorten i live og kunne kontaktes. Alle i kohorten er nu over 60 år, og for de flestes vedkommende er de ude af arbejdesmarkedet.
      
      Det nærværende materiale er data fra spørgeskemaundersøgelsen i 2009 og afdækker følgende områder:
      
      - Baggrundsoplysninger
      
      - Arbejdsforhold
      
      - Sundhedsvaner
      
      - Vægtforhold
      
      - Helbred
      
      - Funktionsevne
      
      - Urininkontinens
description: Formålet med undersøgelsen af sygeplejekohorten 2009 er at analysere, om opvækstforhold i barndommen og livstil, arbejdesforhold og sociale forhold i voksenalderen påvirker livskvaliteten i alderdommen.
description: The purpose of examining the nursing cohort of 2009 is to analyze whether upbringing conditions in the childhood, lifestyle, working conditions and social circumstances in adulthood affects the quality of life in old age.